*МОНГОЛЧУУДЫН ЗҮЙРЛЭХ СЭТГЭЛГЭЭНИЙ ОНЦЛОГ*

*ТОГТВОРТОЙ ХЭЛЛЭГТ ТУССАН НЬ*

***Товч агуулга:*** *Зохиогч энэ өгүүлэлд монголчуудын хийсвэрлэх сэтгэлгээний онцлог монгол хэлний тогтвортой үг хэллэгийн жишээнд хэрхэн туссаныг танин мэдэхүйн хэл шинжлэлийн үүднээс авч үзсэн байна. Танин мэдэхүйн хэл шинжлэлийн суурь ухагдахуун болох концепт буюу цогц ойлголт, утгын хүрээ, зүйрлэлийн тухай өмнөх эрдэмтдийн дэвшүүлсэн үзэл таамаглал, эш онолд тулгуурлан “Ухаан” хэмээх хийсвэр ойлголт ухагдахууныг хэрхэн танин мэдэж, хэл яриандаа тусгасныг зарим зүйр цэцэн үг, хоршоо үг, ертөнцийн гурав, оньсого, өвөрмөц хэлцийн бүрэлдэхүүнд орсон үг хэллэгийн утга агуулгаар шинжилжээ. Судалгааны үр дүнд монголчууд өөрсдийн бие махбодийн хийгээд амьдралын туршлагаараа танин мэдэж ойлгосноо оршихуйн буюу орны зүйрлэлээр дамжуулан “УХААН” бол бодит “ЮМ” хэмээн хийсвэрлэн сэтгэж, улмаар тархи оюундаа “Ухаан”хэмээх цогц ойлголтыг бүрдүүлсэн хэмээн үзсэн байна.*

***Түлхүүр үг:*** *Ухаан, хийсвэр чанар, бодит ахуй, цогц ойлголт, зүйрлэл, сав буюу багтаамжийн дүрслэл*

УДИРТГАЛ.

Орчин үеийн шинжлэх ухааны чиг хандлагад “Хүн” төвт хэл шинжлэлийн судалгаа хүч түрэн орж ирснээр хэл-сэтгэхүйн харилцан хамаарлын асуудлыг олон талаас нь өргөн цар хүрээнд судлан тайлбарлах явдал улам эрчимжиж байна. Сэтгэхүй бол хүний дадлага туршлагаар олж авсан мэдлэг дээр суурилан хэл яриагаар дамжин илэрдэг нарийн нийлмэл бүтэц бүхий танин мэдэхүйн дээд үйл юм. Сэтгэхүйн үүрэг нь хүртэхүйн мэдрэмжээс давж гарсан танин мэдэхүйн хязгаарыг тэлэхэд оршдог. Өөрөөр хэлбэл, хүртэхүйд шууд хүртэгдэхгүй мэдээллийг оюун дүгнэлтийн үр дүнд хийсвэрлэн танин мэддэг. Харин хийсвэрлэл бол юмсын гол шинж, холбоо хамаарлыг таньж, бодит тодорхой байдлаас нь хөндийрч, түгээмэл зүйлийг нь танин мэдэх сэтгэхүйн нэг хэлбэр болно. Тодруулбал, хүмүүсээс юмс үзэгдлийг гүн гүнзгий танин мэдэхийн тулд тодорхой зүйлээс түүний зарим нэгэн шинж чанар, зарим нэг талыг сэтгэн ангилж байгаа танин мэдэхүйн үйл явц юм. Энэхүү нарийн үйл явцын үр дүн хэл яриагаар хэрхэн илэрч байгааг хэлний тогтвортой хэллэгийн жишээгээр танин мэдэхүйн утга зүйн хүрээнд судлан тайлбарлах нь монгол хэл шинжлэлийн судалгаанд онолын болоод хэрэглээний чухал ач холбогдолтой гэж үзэж байна.

Хүний танин мэдэхүйн бүх үйл ажиллагааг ертөнцөд чиглэн хөгжиж буй чадвар хэмээн үзэж болох бөгөөд энэ үйл ажиллагаа нь аливаа юмсыг адилтгах, хуваах зайлшгүй үйлтэй холбоотой байдаг. Хүмүүс ертөнцтэй харьцах явцад өөрийн бие, орчин тойрны хэрэг бодис, юм, үзэгдэл, орон, хөдөлгөөн зэргийг танин мэдэж, хамгийн анхны бодитой ухагдахууныг бүрэлдүүлэхийн зэрэгцээ бодитой, хэлбэр дүрстэй ухагдахуунаа ашиглаж, хэлбэр дүрсгүй хийсвэр зүйлийг ойлгож, танин мэдэх нь хүн төрөлхтний танин мэдэхүйн онцгой чухал арга барил бөгөөд үүний үр дүнд танин мэдэхүйн цогц ойлголт/концепт/ бий болдог. Танин мэдэхүйн цогц ойлголт бол сэтгэлгээний үндсэн нэгж болдог тул цогц ойлголтыг бүтээх гол эх сурвалж нь хэлний зүйрлэл юм. Орчин үеийн хэл шинжээчид зүйрлэлийг сэтгэхүйн үндсэн үйл ажиллагаа, ертөнцийг танин мэдэх, тайлбарлах, бүтэцлэх арга гэж үзэж байна.

Танин мэдэхүйн зүйрлэлийн онолын судалгааг анх Жорж Лакофф, Марк Жонсон нарын “Metaphors we live by” /1980/ хэмээх бүтээлд цогц байдлаар гаргаж тавьсан гэж үздэг. Эдгээр эрдэмтэд “The Contemporary Theory of Metaphor”/1993/ гэсэн бүтээлдээ “зүйрлэлийн мөн чанар нь хэлэнд бус оюун санаанд оршдог” хэмээн зүйрлэлийг хэлний бус сэтгэхүйн хэлбэр гэж үзсэн нь бий. Хүн нийгмийн оюун санаанд хуримтлагдсан туршлага, танин мэдэхүйн сэрэл, мэдрэхүйн талыг түлхүү барьж томьёолсон бөгөөд хүн харилцаандаа зүйрлэл хэрэглэх, хүний сэтгэлгээ зүйрлэлээр илрэх үйлийн үндсийг үндэсний хэлтэй нь биш, сэтгэлгээний нь хэв шинж, соёл-сэтгэлгээтэй нь илүүтэй холбож үзсэн байдаг. Тиймээс метафор буюу зүйрлэлийг, бодит байдлыг танин мэдэх хэрэгсэл, хүний туршлагыг эрэмбэлж, ертөнцийн талаарх мэдлэг, төсөөллийг бүтэцчилэх багаж (Магсар, 2012:59) хэмээн үзэж байна. Дээрх онолын үзэл баримтлалд тулгуурлан монголчуудын уламжлалт соёл, зан үйлийг тээгч тогтвортой үг хэллэгийн утга агуулгаар илэрч буй танин мэдэхүйн хийгээд үндэстний сэтгэлгээний өвөрмөц онцлогийг шинжлэн тодруулж, “Ухаан” хэмээх цогц ойлголт, түүнийг илэрхийлж буй зүйрлэлийн онцлогийг тусгайлан авч үзэх юм. Монгол хэлний тогтвортой хэллэгийн шилдэг жишээ бол төрөл бүрийн хэлц хэллэг, цэцэн үг, зүйр үг, ертөнцийн гурав, оньсого таавар зэрэг болно. Эдгээр нь монголчуудын олон мянган жилийн турш аж төрөн амьдарч ирэхдээ цуглуулсан мэдлэг, туршлагын хуримтлал болохын хамт монголчуудын хувьд үнэн гэж үздэг бүхнийхээ тухай толгой холбон шүлэглэсэн уран хэллэгийн дээж, хийсвэрлэн сэтгэх үйлийн үр дүн байдаг билээ.

СУДАЛГААНЫ ҮНДЭСЛЭЛ.

Монгол хэлний тогтвортой үг хэллэгийн утга зүйн харьцаа хамаарал, түүний хэв шинж, агуулга, цар хүрээг ажиглахад, бодит ахуйгаас илүү хийсвэр зүйлсийн тухай өгүүлэмж, эерэг үнэлэмж хандлага давтамж ихтэй байх бөгөөд ялангуяа хүний сэтгэхүйн үйл ажиллагаа, оюун ухааны чадвар, эрдэм мэдлэгийг чухалчлан, эрхэмлэн дээдлэх сэтгэлгээ тод туссан байдаг. Иймээс монголчуудын танин мэдэхүйн сэтгэлгээний онцлогийг хийсвэр ухагдахууны түвшинд задлан шинжлэх сэдэл төрөв. Монголчууд бол оюун ухаан, сэтгэлийн амар амгаланг эрхэмлэгч ард түмэн бөгөөд бодит ахуйгаас хийсвэр чанарыг чухалчилдаг болохыг зарим тогтвортой хэллэгийн утга агуулгаар илрүүлж, танин мэдэхүйн хэл шинжлэлийн үүднээс монгол хэлний “ухаан” хэмээх үгээр илрэх цогц ойлголт/концепт/-ын утгын хүрээг тодорхойлж, зүйрлэлийн онцлогийг илрүүлэхийг зорилоо.

СУДАЛГААНЫ ХЭРЭГЛЭГДЭХҮҮН.

Монгол хэл шинжлэлийн судлалд үгүйлэгдсээр байгаа орон зай бол аман бичгийн хэлнээ туссан зарим онцлогийг илрүүлэх судалгаа юм. Ннэ нь монгол хэлшинжлэлийн онолын судалгаанд шинэ өнгө аяс нэмнэ хэмээн үзэж, энэ удаад монгол хэлний үгийн сангийн тогтвортой хэллэгээс “ухаан”-ы тухай өгүүлэмж бүхий зүйр цэцэн үг, ертөнцийн гурав, оньсого, хоршоо үг, өвөрмөц хэлц, зарим нийлэмж үгийг сонгон судалгааны хэрэглэгдэхүүн болгов.

ҮНДСЭН ХЭСЭГ.

Ертөнцийн юмс үзэгдлийг яг байгаагаар нь шууд бус, ерөнхийд нь өөрсдийн ахуй амьдралтай холбож хийсвэрлэн тусгаж, дүрслэн илэрхийлдэг нь хүн төрөлхтний танин мэдэхүйн онцгой чухал арга барил билээ. Монголчуудын хувьд ч ертөнцтэй харьцах явцад өөрийн бие, орчин тойрны хэрэг бодис, юм, үзэгдэл, орон, хөдөлгөөн зэргийг танин мэдэж, хамгийн анхны бодитой ухагдахууныг бүрэлдүүлэхийн зэрэгцээ бодитой, хэлбэр дүрстэй ухагдахуунаа ашиглаж, хэлбэр дүрсгүй хийсвэр зүйлийг ойлгож, танин мэдсэнээ төрөл бүрийн тогтвортой хэллэгийн утга агуулгад шингээн хадгалж иржээ.“Ухаан” хэмээх энэ хийсвэр зүйлийн тухай монголчуудын үзэл хандлагыг монгол хэлний олон арван тогтвортой хэллэгийн утга агуулгаас мэдэж болно.

1. Зүйр цэцэн үг

|  |  |
| --- | --- |
| 1. *Ухаан далай номоос эхтэй*   *Усан далай булгаас эхтэй*   1. *Ухаанд үзүүргүй*   *Огторгуйд оройгүй*   1. *Ухаантай хүнд ном сургавал*   *Огторгуйн од гараг адил*   1. *Ухаанаар дөтөлж*   *Тэнгэрээр гатлах*   1. ***Ухаан нь ууцандаа***   ***Санаа нь сүүжиндээ*** | 1. *Ухаантай хүн ойлгуулах*   *Ууртай хүн цухалдуулах*   1. *Ухаантай хүн үгээрээ*   *Ууртай хүн нударгаараа*   1. *Ухаан сайтай хүн өөдөө хардаг*   *Ухаан муутай хүн уруугаа хардаг*   1. *Ухаан эрдэм суралгүй явбал*   *Удаандаа мал шиг тэнэг болно*   1. *Ухаант хүн хавар мэт*   *Ухаан муут намар мэт*   1. ***Ухаан сайт удмыг тэтгэ***   ***Ухаан муут удмыг зарцал*** |

 “Хүний дээд хэмжээгээр хийсвэрлэн сэтгэх чадварыг монголчууд “ухаан” гэх бөгөөд ухаантай буюу **ухаан ихтэй** *(тархины хийсвэрлэн сэтгэх чадвар сайтай, бодлого сайтай, юмны эв дүй, учир зүйг олохдоо сайн)”[[1]](#footnote-1)* байхыг ихэд эрхэмлэх агаад хүний оюун ухааныг далай, огторгуй, тэнгэртэй зүйрлэн сэтгэж, орой үзүүргүй, зах хязгааргүй мэт асар их чадвар, боломжтой хэмээн үзсээр ирснийг эхний баганад буй зүйр цэцэн үгсийн жишээнээс харж болно. Хоёр дахь баганын жишээнүүдэд монголчуудын аливааг эсрэгцүүлэн сэтгэж танин мэддэг онцлог туссан бөгөөд ухаантай байхын эсрэг нь ухаангүй буюу ухаан муутай, тэнэг байх юм. Бас ухаантай байхын эсрэг шинжийг уур омогтой харьцуулсан “ухаан≠уур” жишээ түгээмэл байдаг /6, 7 –р зүйр үг/. 10-р жишээнд монголчуудын уламжлалт ахуй амьдрал, соёлын онцлог илэрсэн. Эргэх дөрвөн улиралд уламжлалт мал ахуйгаа эрхэлж, нүүдэллэн амьдарч ирэхдээ улирал бүрийн онцлогийг танин мэдэж ахуй амьдралаа зохицуулж ирсэн тул “ухаан сайт = хавар”, “ухаан муут = намар” гэсэн сонирхолтой зүйрлэл бүтээжээ. Мөн 5-р жишээг танин мэдэхүйн үүднээс тайлбарлахад өвөрмөц байна. Ухаан санааг толгой, тархитай холбон хэлэх нь элбэг тохиолдох атал ууц нуруу, сүүжтэй холбосон нь баримжааны/орон зайн/ зүйрлэлээр “унхиагүй, доожоогүй, ухаан муутай”[[2]](#footnote-2) гэсэн дорд үзсэн, сөрөг үнэлэмж хандлага илэрчээ. Монголчуудын ойлголтоор ухаан тархинд /дээр, дээшээ/ орших бөгөөд ууц, нуруунд /доор, доошоо/ байрласнаар дээрээс доошилсон буюу чанар шинжийн хувьд муу болсон, муудсан гэсэн утгыг илтгэж байна. Нөгөө талдаа танин мэдэхүйн үүднээс “ухаан, санаа” хоёр харилцан бие биеэ нөхцөлдүүлж байдгийг илэрхийлжээ. Ухаанаас санаа төрдөг. Хэрвээ ухаан муутай бол санаа бас муудна. Монголчууд сүүжний ясны нүхэнд аливаа муу бүхэн хоргоддог тул сүүжний ясыг гэрт хонуулдаггүй, шаардлагатай үед нүхийг нь заавал бөглөдөг ёс уламжлалаас үүдсэн өвөрмөц дүрслэл, сонирхолтой зүйрлэлээр бүтсэн хэллэг болжээ. Энэ хэллэгтэй ойролцоо утга илтгэх төдийгүй ижил зүйрлэлээр бүтсэн “*ухаан нь уландаа орох”* гэсэн хэлц бий. Мөн 8-р жишээг орон зайн буюу баримжааны зүйрлэлээр дүрслэн илэрхийлжээ.

1. Оньсого.

Монголчуудын хийсвэрлэх сэтгэлгээг хамгийн өргөн хүрээнд, гүн гүнзгий тусгасан тогтвортой хэллэг бол оньсого юм. Жишээ нь:

*Дэн их авдар, дэлгэр их шасдир* /оюун ухаан, эрдэм мэдлэг/

*Эрх монгол цоож*

*Бэрх мөнгөн түлхүүртэй* /оюун ухаан/

*Алтан хайрцаг*

*Оюун түлхүүртэй* /хүний ухаан/

Хүний оюун ухааныг авдар, хайрцаг сав, цоож түлхүүр зэрэг бодит эд юмаар зүйрлэсэн нь аливаа зүйлийн далд битүүлэг учир шалтгаан, нарийн зүй тогтлыг оюун ухааны хүчээр танин мэдэж, нээн илрүүлж, задлан тайлбарладаг оюун ухааны үүргийн талаас зүйрлэн сэтгэсэн онцлогтой байна.

*Бор туулайг морь гүйцэхгүй* /хүний ухаан/

*Өдгүй шувуу өдөртөө хаа ч хүрнэ* /хүний ухаан/

Харин дээрх хоёр оньсогод хүний оюун ухааны хурдыг туулай, шувуу гэсэн бодитой зүйлийн шинжээр зүйрлэжээ.

1. Ертөнцийн гурав.

“Ертөнцийн гурав” бол хорвоо ертөнцөд бодитоор болон хийсвэрээр оршин байх юмс үзэгдлийн дотроос нийтлэг нэг шинж чанартай гурван зүйлийг ижилсүүлж нэгтгэн шүлэглэсэн аман яруу найргийн төрөл юм. Монголчуудын бодит ахуй амьдралаас үүссэн мэдлэг туршлагын хуримтлал, уламжлалт соёлын онцлогийг тусгасан тогтвортой хэллэгийн нэг хэлбэр гэж үзэж болно. “Ухаан” хэмээх цогц ойлголтын дүрслэлийг шүүн үзвэл:

*Ертөнцийн гурван гүнзгий*

*Гүн нуурын ус гүнзгий*

*Номтой хүний* ***ухаан гүнзгий***

*Их далайн ёроол гүнзгий* [Хорлоо, 2009, 95]

*Ертөнцийн гурван хар*

*Номгүй хүний* ***ухаан хар***

*Хоньгүй айлын хот хар*

*Саргүй шөнийн өнгө (тэнгэр) хар* [Адьяа, 1996, 161]

*Ертөнцийн гурван хурц*

*Өсөх хүний* ***ухаан хурц***

*Үгүйрэх хүний шүд хурц* [Мандах, 1992, 692]

*Ертөнцийн гурван хөнгөн*

*Ахар бодолтын* ***ухаан хөнгөн***

*Хагсуу өвс хөнгөн*

*Олуулаа даасан гэм хөнгөн* [Орчлңгин hурвнтс, 2001, 38] гэх мэт.

Ертөнцийн гурвын өгүүлэмжид “УХААН”-ыг хар, хөнгөн, хурц, гүнзгий гэх мэтээр бодит зүйлийн шинжээр зүйрлэн дүрсэлжээ.

Зүйр цэцэн үг, оньсого, ертөнцийн гурвын жишээгээр илрэх зүйрлэлийн хэлбэр, уран дүрслэлээс ажиглахад “УХААН” бол монголчуудын ойлголтоор, бүхний учир шалтгааныг нээн илрүүлэгч, далд нууцын учгийг тайлагч, сайн≠муу, хурдан≠удаан, хүнд≠хөнгөн, хурц≠мохоо, гүнзгий≠гүехэн шинжтэй үзүүр хязгаар нь үл мэдэгдэх асар уудам зүйл гэсэн цогц ойлголт ажээ. Мөн “УХААН” гэсэн цогц ойлголтын утгын хүрээнд “эрдэм, ном, билиг, мэдлэг, оюун, санаа” гэсэн дэд хүрээнүүд багтаж байгааг дээрх үг хэллэгийн утга агуулгаар илрүүлж болох бөгөөд мөн хоршоо үгийн жишээгээр баталж болно.

1. Хоршоо үг.

Хоршоо үг гэдэг бол хоёр үг хэм тэгш цувран хэлэгдэж, дан үгээс өргөн дэлгэр утга илэрхийлдэг тогтвортой хэллэг юм.Ухаан гэсэн үг орсон хоршоо үгийг түүвэрлэн үзэхэд дараах маягтай. Жишээ нь: **ухаан билиг** (хүний сэтгэлгээний чадвар), **ухаан бодол** (хүний тархинд байх санаа бодол), **ухаан санаа**(хүний эрүүл саруул сэтгэлгээ, уураг тархины ажиллах чадвар), **ухаан мэдлэг**(хүний боловсрол болон хийсвэрлэн бодох чадвар), **арга ухаан** (юмыг хийх эв дүй, сэтгэх чадвар), **ой ухаан** (юмс үзэгдлийг таньж мэдэх, ухаарч ойлгох, тогтоож цээжлэх чадвар),**онол ухаан** (байгаль ертөнц хийгээд нийгэм сэтгэхүйн тухай системийн дүгнэлт), **оюун ухаан** (юмс үзэгдлийг танин мэдэх, нэгтгэн дүгнэх оюуны үйл ажиллагаа, ойлгож ухаарах чадвар)[[3]](#footnote-3) гэх мэт. Монгол хэлний хоршоо үг нь “ухамсарлахуй, танин мэдэхүй, амьдралын мэдлэг туршлагын үр дүн болох ухагдахуун ойлголтын хоорондох харьцаа хамаарлаар жишин адилсуулж, авалцуулан холбох, үгүй бол энэ хоёр аргын аль алиныг нь хослуулах зэргээр сэтгэц, сэтгэлгээний үйл явц, үр дүн болж үүсдэг зүй тогтолтой” (Баянсан. 2016:153) болох нь тодорч байна. Нөгөө талаар хоршоо үг үүсэх үйл явцыг танин мэдэхүйн айтай (Нансалмаа, 2014:181-188) холбон тайлбарлаж болно. Айн цөм нь түүний гол бүрэлдэхүүн болох эх дүр/prototype/, түүнийг тойрон дэд гишүүд бий болж улмаар энэхүү дэд гишүүн нь эх дүр болж дараа дараагийн гишүүд бий болдог гэсэн Ж.Лакофын дэвшүүлсэн үзэлтэй тохирно гэж үзэж байна. Тэрбээр өөрийн санааг “Цацраг ай” (radial category) хэмээн нэрлэж анхны цөм гишүүнээр төв болгон эргэн тойрон 2-р гишүүд, түүний эргэн тойрон дараагийн гишүүд гэх мэтээр байрладаг хэмээн зураглалаар үзүүлжээ. Бидний жишээг цацраг айгаар зураглан үзүүлбэл:

Үг хэллэгийг айчлан хувааж, зүйлчлэн ангилах нь цогц ойлголтын тогтолцоог бүрдүүлэх үндэс болдог гэж эрдэмтэд үзэх нь бий. Бидний жишээнд “УХААН” хийгээд эрдэм, билиг, оюун, ой, арга, мэдлэг, онол, санаа, бодол гэсэн харилцан нөхцөлдсөн цогц ойлголтоор танихуйн цогц ойлголт бол тодорхой тогтолцоог бүрдүүлж байдгийг нотолж байна. Энэхүү тогтолцоо нь ухамсарт бүрэлдэх бөгөөд дэс дараалал нь танин мэдэхүйн учир зүйн зарчмаар явагдаж, зүй тогтлоор нөхцөлдөнө. Уг дэс дараалал нь нэг цогц ойлголт, нөгөө цогц ойлголт руу шилжих учир зүйн шилжилт, нэг хэсэг цогц ойлголтыг нөгөөгөөр дамжуулан тодорхойлох, бий болсон суурин дээр шинэ цогц ойлголт бий болгох гэх мэт боломжуудыг тодорхойлдог. Өөрөөр хэлбэл, тогтолцооны зүй тогтол нь шинэ цогц ойлголтуудыг хэлний тусламжтай хүний ухамсарт бий болох боломжийг бүрдүүлдэг байна.

1. Нийлэмж үг.

Тухайн хэлний хэл зүйгээр хоёр буюу түүнээс дээш үгийг хооронд нь хэлхэж нэгэн нэгдмэл цогц ухагдахууныг илтгэн нэрлэдгийг нийлэмж үг гэдэг. Бидний жишээнд:

**а/ бүдүүн ухаан** (ердийн бодол, энгийн туршлагаас олж авсан мэдлэг), **нарийн ухаан** (маш нарийн нягт бодож төлөвлөсөн арга), **хар ухаан** (төрөлхийн оюун, амьдралаас олж авсан мэдлэг), **богино ухаан**(юмыг ул суурьтай бодох чадвар дутагдах), **ухаан сэхээгүй** (а. Өөрийн мэдэлгүй; б. Ухвар мэдлэггүй, юм үзэж сураагүй),**ухаан жолоогүй**(санд мэнд) гэх мэт.

Эдгээр жишээнд “ухаан”-ыг *бүдүүн, нарийн, хар, богино* гэсэн бодитой зүйлийн шинжээр зүйрлэн нэрлэсэн. “УХААН бол бүдүүн, нарийн, хар, богино ЮМ” гэсэн зүйрлэл үүсэж байна.

б/ **ухаан гаргах** (а. Тархины хийсвэрлэн бодох чадвараа дайчлах; б. Нарийн арга олох, мэргэн санаа гаргах; в. Заль мэх гаргах), **ухаан заах** (а. Арга сүвэгчлэх; б. Оюун бодлоор давуу болохоо үзүүлэх; в. Яаж хийх аргыг нь зааж өгөх), **ухаан зарах** (арга зам эрэлхийлэх), **ухаан сийлэх** (хүнд байдлаас гарах, ямар нэг үүрэг даалгаврыг биелүүлэх, чухал хэрэг явдлыг гүйцэлдүүлэхийн тулд нарийн арга ухаан бодож олох), **ухаан сэлбэх** (арга зам зааж өгөх), **ухаан хэрэглэх** (заль мэх гаргах), **ухааныг нь олох** (үг яриа, хэрэг үзэгдлийн цаадах учир шалтгаан, санаа зорилго, төрөлх агуулгыг нь бүрэн ойлгох),**ухаан суух** (а. Юмны учир начрыг ухааран ойлгодог болох; б. Буурь суурьтай болох),  **ухаанаа уралдуулах**(өрсөлдөх, тэмцэлдэх), **ухаан дутах**(балчирдах, гэнэдэх), **ухааны чагтыг мултлах**(сэтгэхүйг хөгжүүлэх), **ухаан задрах**(түргэн ойлгох, сэтгэх чадвар суух) гэх мэт.

“Ухаан”-тай холбогдсон **гаргах, заах, зарах, сэлбэх, сийлэх, олох, хэрэглэх, үзэх, орох, суух, мултлах, задрах** гэх мэт үйл үгүүд бол монгол хэлний үндсэн үйл үгс юм. Аливаа хэлний үндсэн үйл үг нь хөдөлгөөний сэрлээр дамжиж олсон ухагдахууныг тусгаж байдаг. Хүмүүс сонсох, үнэрлэх, амтлах, харах зэрэг сэрэл мэдрэмжээр дамжуулан юмс үзэгдлийн оршин байх байдал, хөдөлгөөн, хувирал өөрчлөлтийг сэрж мэдэх явцыг үйл хөдөлгөөний сэрэл гэж тайлбарлаж болно. Энэхүү хөдөлгөөний сэрэл нь хүний танин мэдэх чадварт чухал үүрэгтэй байдаг. Ерөөс хүн төрөлхтөн юмсыг сэрж мэдрэх, ухаарах гэсэн хоёр үндсэн арга барилаар дамжуулан танин мэддэг. Улмаар хийсвэр зүйлийг танин мэдэхийн тулд өөрсдийн бие махбодийн туршлага хийгээд амьдралын туршлага дээр бүрэлдсэн мэдлэг, дүр бүдүүвч[[4]](#footnote-4)-ийг ашиглан шинээр танин мэдэж байгаа болон хуучин мэдэж байсан хоёр юмыг ямар нэг шинжээрээ адил төсөөтэй, ямар шинжээрээ ялгавартай байгааг нь харьцуулж үзээд танин мэдэхүйн зүйрлэл ба орлууллын арга барилаар хэлбэр дүрсгүй хийсвэр зүйлийг хэлбэр дүрстэй болгож, амьджуулан дүрсэлж, ойлгож, танин мэдэхэд хялбар болгодог байна. Монголчууд “ухаан” хэмээх цогц ойлголтыг өөрсдийн туршлагаараа таньж мэдэн оршихуйн буюу орны зүйрлэлээр дамжуулан бодит “юм” хэмээн хийсвэрлэн сэтгэжээ.

1. **Өвөрмөц хэлц**

**Монголчуудын танин мэдэхүйн, үндэстний сэтгэлгээний онцлогийг гүн гүнзгий хадгалсан хэлний баримт бол монгол хэлний өвөрмөц хэлц, хэллэгүүд юм. Гэвч бидний цуглуулсан хэрэглэгдэхүүн дунд “Ухаан” гэсэн үг орсон хэлц үг харьцангуй цөөн тохиолдлоо. Тухайлбал, *ухаанд нь ухна орох, ухаан нь уландаа орох, ухаанаа уух* гэх мэт. Эдгээр жишээнд** “Ухаан”-ыг бодитоор зүйрлэхдээ өөрийн биеийг сав хэмээн сэтгэж, тэрхүү багтаамжид “орох, гарах, уух” гэх мэт үйлдэл хийж орон зайн харьцаа ба хөдөлгөөнийг загварчлах савын дүр бүдүүвчийг ашигласан гэж үзэж болно.

ДҮГНЭЛТ

Монгол хэлний тогтвортой үг хэллэгээс хүний дээд хэмжээгээр хийсвэрлэн сэтгэх чадварыг илэрхийлэгч “УХААН” гэх үг орсон жишээ баримтыг түүвэрлэн танин мэдэхүйн хэл шинжлэлийн үүднээс зүйрлэлийн хэлбэр, уран дүрслэлээр илрэх өгүүлэмжийг ажиглахад:

1. “УХААН” бол монголчуудын ойлголтоор, бүхний учир шалтгааныг нээн илрүүлэгч, далд нууцын учгийг тайлагч, сайн≠муу, хурдан≠удаан, хүнд≠хөнгөн, хурц≠мохоо, гүнзгий≠гүехэн шинжтэй үзүүр хязгаар нь үл мэдэгдэх асар уудам зүйл гэсэн цогц ойлголт ажээ.
2. Хүний оюун ухааныг далай тэнгис, тэнгэр огторгуйтай зүйрлэн сэтгэж, орой үзүүргүй, зах хязгааргүй мэт асар их чадвар, боломжтойн дээр авдар, сав, цоож түлхүүр зэрэг бодит эд юмаар зүйрлэсэн нь аливаа зүйлийн далд битүүлэг учир шалтгаан, нарийн зүй тогтлыг оюун ухааны хүчээр танин мэдэж, ойлгож ухаардаг гэсэн үзэл хандлагын илрэл юм.
3. Ухаантай байхын эсрэг нь ухаангүй буюу ухаан муутай, тэнэг байх явдал гэж үзэхээс гадна уур омогтой харьцуулсан жишээ тааралдаж байгаа нь монголчуудын аливааг эсрэгцүүлэн сэтгэж танин мэддэг онцлог туссан байна.
4. “УХААН” хийгээд эрдэм, билиг, оюун, ой, арга, мэдлэг, онол, санаа, бодол, уур омог гэсэн харилцан нөхцөлдсөн цогц ойлголтоор танихуйн цогц ойлголт бол тодорхой тогтолцоог бүрдүүлж байдгийг нотолж байна. Энэ нь монгол хэлний хоршоо үгийн түвшинд илүү тодорхой илэрч байна гэж үзлээ.
5. Монголчууд “УХААН” хэмээх хийсвэр ойлголт ухагдахууныг өөрсдийн бие махбодийн хийгээд амьдралын явц дахь туршлагаараа танин мэдэж оршихуйн буюу орны зүйрлэлээр дамжуулан бодит “ЮМ” хэмээн хийсвэрлэн сэтгэдэг ажээ.

SUMMARY

The present paper discusses how abstract thought of the Mongolians is reflected in Mongolian idioms and phrases in terms of cognitive linguistics. She examines how Mongolians perceive the abstract concept “yхаан” (intellect) and reflect their understanding in proverbs, collocations, the triads of the universe, riddles and idioms based on the previous scholars’ hypothesis and theories about the concept and metaphor which are the key concepts of cognitive linguistics. As a result of her research, she assumes that Mongolians perceive the concept “ухаан” as a real object “юм” (thing) experiencing with their senses and life.

НОМ ЗҮЙ

Адьяа, О. 2007. *Ухаант ардын үнэт өв.* Уб., Бэмби ХХК. 237 х.

Баянсан, Ж. 2016. *Тогтвортой хэллэгийн когнитив шинж.* Соёл, хэл, үндэстний сэтгэлгээ.Уб., МУИС-ийн хэвлэх үйлдвэр. х.73-99

Баянсан, Ж. 2012. *Нүүдэлчдийн соёл иргэншлийн нэвтэрхий толь зохиох арга зүйн асуудалд.* “Толь судлалын тухай олон улсын хуралд тавьсан илтгэл”. Сөүл.

Магсар, Ц. 2014. *Цаг үе ба метафорчлах сэтгэлгээ.* “Лавай” МУБИС-ийн ЭШБ №3. Уб., 57-61-р тал.

Нансалмаа, Н. 2014. *Танихуйн хэл шинжлэл.* Уб., Соёмбо принтинг ХХК. 276 х.

Равдан, Э. 2005. *Орчин цагийн хэл шинжлэл*. Уб., 205 х.

1. https://mongoltoli.mn [↑](#footnote-ref-1)
2. https://mongoltoli.mn [↑](#footnote-ref-2)
3. https://mongoltoli.mn [↑](#footnote-ref-3)
4. *Утга санааг үүсгэн бүрэлдүүлэх энэхүү хэл, сэтгэхүйн үйл ажиллагааг сэтгэц хэлшинжлэлийн үүднээс “юм дүрст код” гэж тодорхойлж байгаа бол танин мэдэхүйн хэлшинжлэлд “дүр бүдүүвч- image schema” гэсэн нэр томьёог хэрэглэж байна. Марк Жонсон бидний туршлагыг зохион байгуулдаг ‹төв›-ийн бүтцийг тэмдэглэх зорилгоор дүр бүдүүвч буюу “image schema” гэсэн нэртомьёог сонгон хэрэглэжээ.* [Равдан Э. Орчин цагийн хэлшинжлэл. -Уб., 2005. 72-р тал.] [↑](#footnote-ref-4)